Ekhvalla työntekijöiden ja työnantajan edustajat solmivat kumppanuussopimuksen

Yhteistoimintamme palkittiin tänään Tärkeissä töissä -gaalassa Helsingin Pörssitalolla.

Etelä-Karjalan hyvinvointialueella (Ekhva) henkilöstö ja työantaja ovat solmineet valtakunnallisesti merkittävän kumppanuussopimuksen viime viikolla. Sopimuksen allekirjoittivat työnantajan edustajat sekä pääluottamusmiehet ja työsuojeluvaltuutettujen edustaja.

Kumppanuussopimus kruunaa Ekhvan sisäisen yhteistyön ja rakentavan vuoropuhelun, joka alkoi jo hyvinvointialueen rakentamisen alkumetreillä.

Nyt Ekhvan tekeminen on huomattu myös valtakunnallisesti. Tänään hyvinvointialue palkittiin yhteistoiminnasta Tärkeissä töissä -gaalassa Helsingin Pörssitalolla. Suomen paras hyvinvointialueiden yhteistoimintamalli -palkinto liittyy Kunta- ja hyvinvointialuetyönantajat KT:n ja alan pääsopijajärjestöjen yhteiseen Tekojen tori -kampanjaan.

-Tämä palkinto on hieno huomionosoitus. Idea kilpailuosallistumiseen lähti meiltä ja yhdessä työnantajan kanssa teimme hakemuksen, Suomen lähi- ja perushoitajaliitto Super ry:n pääluottamusmies Katja Laitinen sanoo.

Kumppanuussopimus velvoittaa joka päivä jokaisella työpaikalla

Yhteistoimintasopimukset ovat tavallisesti teknisluontoisia eli niissä määritellään edustuksellisen yhteistoiminnan resurssit.

- Ekhvan kumppanuussopimus on sen sijaan sopimus, jolla työnantajan edustajat eli esihenkilöt ja työntekijät voivat arvioida toinen toistensa toimintaa ja antaa siitä sopimukseen vedoten palautetta. Olemme sen kautta toinen toisillemme tilivelvollisia ennen kaikkea välittömässä eli arkisessa henkilöstön ja työnantajan välisessä yhteistoiminnassa työpaikoilla, henkilöstöjohtaja Nina Holopainen sanoo.

-Kun meidät henkilöstön edustajat kutsuttiin viime vuoden keväällä sopimusta tekemään, olimme aivan hämmentyneitä. Aito yhteistyö on tuntunut todella hyvältä. Odotamme innolla, että sopimus jalkautuu aidosti jokaisen työntekijän arkikokemukseksi. Se vaatii meiltä kaikilta vielä paljon, mutta meillä on näillä eväillä aidosti mahdollisuus saavuttaa tavoitteemme eli onnelliset työntekijät, Laitinen miettii.

Yhteistoiminnan rakenteet ja resurssit määritellään Ekhvalla entiseen tapaan varsinaisessa yhteistoimintasopimuksessa, joka on erillinen paikallinen sopimus.

Jokaisella on oikeus osallistua ja saada arvostusta

Esihenkilöitä valmennetaan aktiivisesti kumppanuussopimuksen mukaiseen johtamiseen.

Myös työyhteisöjä ja työntekijöitä haastetaan ja sparrataan pohtimaan omaa toimintaansa sopimukseen kirjattujen periaatteiden kautta.

Kehittämistyötä on raamitettu ja edelleen raamitetaan säännöllisissä, henkilöstön ja työnantajan edustajien yhteisissä työpajoissa ja tapaamisissa.

Lisätietoja:

Nina Holopainen, henkilöstöjohtaja, p. 0405137746, nina.holopainen@ekhva.fi

Katja Laitinen, Suomen lähi- ja perushoitajaliitto Super ry:n pääluottamusmies, p. 040 194 4941, katja.laitinen@ekhva.fi

Myös pelastuslaitos palkittiin

Tärkeissä töissä -gaalassa palkittiin tiistaina 3.12. myös Etelä-Karjalan hyvinvointialueen pelastuslaitos.

Sen kehittämä TUVInoppa auttaa keskustelemaan paloturvallisuudesta erilaisissa massatapahtumissa.